貓燕行
作者：俞德鄰
朝代：宋

paragraphs: 燕飛畫梁貓越屋，飛走性殊豈相毒。
饑貓攫燕欲何爲，燕比他禽况無肉。
可憐乳燕未出巢，探頭伺乳聲嘲嘲。
母去不歸子饑餓，柔而害物嘻汝貓。
汝貓不仁燕何罪，我思里人爲心痗。
父逃官逋母繫官，悍吏催錢夜打門。
一朝母作溝中瘠，三女一子家四壁。
官司株逮尚不休，諸孤駢首爲纍囚。
傳聞詔書復逃戶，日夜煢煢望其父。
父存父歿竟不知，此冤此苦蘇何時。
皇天覆幬均四海，人靈萬物爲物宰。
民之無祿天薦瘥，况此微物知奈何。
呼童屑米哺乳燕，一夜哀傷淚如綫。